S-1732/2022

Mál þetta, sem þingfest var 18. október 2022 og dómtekið 2. nóvember 2022, höfðaði lögreglustjórinn á Suðurnesjum með ákæru 7. september 2022, á hendur T-x-x T-x-x V-x-x, kt. [...];

„fyrir brot á lögum um ávana- og fíkniefni með því að hafa fimmtudaginn 3. nóvember 2021 að [...], haft í vörslum sínum, samtals 20,30 grömm af kannabislaufi og 165 kannabisplöntur sem lögregla fann og haldlagði við húsleit, og að hafa um nokkurt skeið fram til þess dags ræktað greindar plöntur, en fíkniefnin voru ætluð til söludreifingar í ágóðaskyni.

Telst háttsemi þessi varða við 2. og 3. gr. sbr. 4. gr., 4. gr. a., 5. gr. og 6. gr. laga um ávana- og fíkniefni nr. 65/1974 og 2. gr., 3. gr. og 6. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 808/2018.

Þess er krafist að ákærða verði dæmd til refsingar og til greiðslu alls sakarkostnaðar. Þá er þess einnig krafist að gerð verði upptæk með dómi samtals 20,30 grömm af kannabislaufi og 165 kannabisplöntur sem lögregla fann og haldlagði, samkvæmt heimild í 6. mgr. 5. gr. laga nr. 65/1974, sbr. 2. mgr. 14. gr. reglugerðar nr. 233/2001, sbr. reglugerð nr. 808/2018.“

Ákærða krefst þess í málinu að henni verði gerð sú vægasta refsing sem lög leyfa. Á kærða óskaði eftir því að tekið yrði tillit til þess við ákvörðun refsingar að hún hafi verið samvinnuþýð við lögreglu og að hún hafi játað brot sitt skýlaust á rannsóknarstigi málsins og fyrir dómi.

Við fyrirtöku málsins 2. nóvember sl. féll sækjandi frá því að fíkniefnin hafi verið ætluð til söludreifingar í ágóðaskyni.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu er sækjanda og verjanda ákærðu hafði verið gefinn kostur á að tjá sig um lagaatriði máls og ákvörðun viðurlaga.

Ákærða mætti við fyrirtöku málsins 2. nóvember sl. og játaði brot sitt án undandráttar að teknu tilliti til framangreindra breytinga ákæruvaldsins og samþykkti upptökukröfu. Játning hennar fær stoð í framlögðum gögnum. Samkvæmt því þykir sannað að ákærða hafi gerst sek um þá háttsemi sem hennier gefin að sök í ákæru og þar er réttilega heimfærð til refsiákvæða.

Ákærða er fædd í [...]. Samkvæmt sakavottorði hennar hefur hún ekki áður gerst sek um refsiverða háttsemi.

Með hliðsjón af framangreindu, atvikum máls og 1., 5. og 8. tl. 1. mgr. 70. gr. almennra hegningarlaga nr. 19/1940 þykir refsing ákærðu hæfilega ákveðin fangelsi í 4 mánuði. Eftir atvikum þykir mega fresta fullnustu refsingarinnar og skal hún falla niður að liðnum tveimur árum frá birtingu dóms þessa að telja, haldi ákærða almennt skilorð 57. gr. almennra hegningarlaga.

Þá sæti ákærða upptöku fíkniefna sem haldlögð voru af lögreglu líkt og nánar greinir í dómsorði.

Samkvæmt 1. mgr. 235. gr. laga nr. 88/2008 ber að dæma ákærðu til að greiða allan sakarkostnað, alls 538.521 krónu. Um er að ræða kostnað vegna magngreiningar kannabisefna og matsgerðar rannsóknarstofu Háskóla Íslands og þóknun skipaðs verjanda ákærðu á rannsóknarstigi og fyrir dómi H-kvk-ef A-kvk-ef lögmanns 279.0 00 krónur að meðtöldum virðisaukaskatti og 21.844 krónur í aksturskostnað lögmannsins.

E-kvk-nf B-kvk-nf Á-kvk-nf, aðstoðarmaður dómara, kveður upp dóm þennan.

DÓMSORÐ:

Ákærða, T-x-x T-x-x V-x-x, sæti fangelsi í 4 mánuði. Fullnustu refsingarinnar skal frestað og niður skal hún falla að liðnum tveimur árum frá birtingu dóms þessa að telja, haldi ákærða almennt skilorð 57. gr. laga nr. 19/1940.

Ákærða sæti upptöku á 165 kannabisplöntum og 20,30 g af kannabislaufi.

Ákærða greiði 538.521 krónu í sakarkostnað þar meðtalda þóknun skipaðs verjanda síns H-kvk-ef A-kvk-ef lögmanns 279.000 krónur að meðtöldum virðisaukaskatti og 21.844 krónur í aksturskostnað lögmannsins.

E-kvk-nf B-kvk-nf Á-kvk-nf